Let Voepass Linhas Aéreas 2283

Let Voepass Linhas Aéreas 2283 bol brazílsky pravidelný osobný vnútroštátny let z Cascavelu do São Paula obsluhovaný lietadlom ATR 72-500 s 58 cestujúcimi a 4 členmi posádky na palube, ktoré sa 9. augusta 2024 zrútilo v obci Vinhedo v štáte São Paulo potom, ako sa dostalo do plochej vývrtky. Lietadlo letelo vo výške 5 200 m (17 000 stôp), keď približne o 13:22 miestneho času spadlo do vývrtky a začalo rýchlo padať k zemi. 

Zahynulo všetkých 62 ľudí na palube. Bola to prvá smrteľná nehoda v brazílskej komerčnej leteckej doprave od nehody letu Noar Linhas Aéreas 4896 v roku 2011 a tiež prvý smrteľný letecký incident dopravcu Voepass Linhas Aéreas od jeho založenia v roku 1995. Zároveň je to najsmrteľnejšia letecká nehoda v Brazílii od havárie letu TAM Airlines 3054 v júli 2007.

 Lietadlo, cestujúci a posádka 
Išlo o 14-ročné dvojmotorové turbovrtuľové lietadlo ATR 72-500 s výrobným číslom 908 a poznávacou značkou PS-VPB, poháňané dvoma motormi Pratt & Whitney Canada PW127M. Spoločnosť Voepass ho získala v septembri 2022 od indonézskeho dopravcu Pelita Air Service.

Posádku tvorili veliteľ lietadla Danilo Santos Romano (35 rokov) a druhý pilot Humberto de Campos Alencar e Silva (61 rokov) a letušky Débora Soper Ávila (28 rokov) a Rubia Silva de Lima (41 rokov). Všetci cestujúci a posádka boli Brazílčania, pričom štyria z nich mali dvojité občianstvo – traja venezuelské a jeden portugalské. Na palube lietadla bolo aj šesť popredných onkológov a dvaja medici v poslednom ročníku odbornej prípravy, ktorí šli na konferenciu o rakovine do São Paula, štyria profesori zo Štátnej univerzity Západná Paraná (Universidade Estadual do Oeste do Paraná) a jedno dieťa. Pred odletom sa asi 10 ľuďom nepodarilo nastúpiť do lietadla, pretože na let čakali pri nesprávnom odletovom východe, tzv. gate.

 Nehoda 
Lietadlo smerovalo z Cascavelu v štáte Paraná do São Paula. V oblasti havárie platila aktívna výstraha SIGMET pre silnú námrazu vo výške 3 700 – 6 400 m (12 000 – 21 000 stôp). Meteorologické správy v čase nehody uvádzali, že v okolí havárie sa vyskytovali oblasti s turbulenciami, búrkami a námrazou. Brazílske vzdušné sily uviedli, že posádka letu 2283 nenahlásila riadeniu letovej prevádzky stav núdze ani nepriaznivé poveternostné podmienky.

Podľa údajov zo služby Flightradar24 lietadlo letelo vo výške 5 200 m (17 000 stôp), keď o 13:21 miestneho času došlo ku krátkej strate výšky, po ktorej nakrátko opäť nabralo výšku. Krátko na to sa lietadlo dostalo do plochej vývrtky so strmým a terminálnym klesaním, pričom posledný prenos údajov pred pádom sa uskutočnil o 13:22 hod. Údaje ADS-B ukázali, že lietadlo dosiahlo maximálnu vertikálnu rýchlosť klesania 7 300 m (24 000 stôp) za minútu (120 m/s).

Hasiči oznámili, že v obci Vinhedo, 76 km severozápadne od São Paula, spadlo lietadlo. Stroj sa zrútil v blízkosti kondomínia v obytnej štvrti Capela v obci Vinhedo. Napriek predchádzajúcim správam o niekoľkých domoch zasiahnutých lietadlom, havarovalo na prednom dvore domu v uzavretej komunite a nikto na zemi nebol zabitý ani zranený. Na sociálnych sieťach sa hojne zdieľali videá lietadla pred pádom, na ktorých je vidieť, ako sa otáča smerom nadol v miernej orientácii nosom dole. Brazílska spravodajská televízia GloboNews prerušila prenos z letných olympijských hier a odvysielala oblasť havárie, na ktorej bol viditeľný oheň a dym vychádzajúci z trupu lietadla. Zahynulo všetkých 62 osôb na palube lietadla (58 cestujúcich a 4 členovia posádky) spolu so psom patriacim venezuelskej rodine. Väčšina tiel obetí nájdených na mieste nehody bola zuhoľnatená, čo sťažovalo ich identifikáciu. Očitý svedok uviedol, že videl tri telá padajúce z lietadla. Túto informáciu ale neskôr vyvrátili hasiči, ktorí uviedli, že žiadne telá neboli vymrštené z lietadla a všetky sa našli na svojich sedadlách.

 Reakcie 
Brazílsky prezident Luiz Inácio Lula da Silva bol v čase nehody na podujatí na juhu krajiny, keď dostal správu o havárii, a požiadal účastníkov podujatia o minútu ticha za obete na palube lietadla. Neskôr večer vyhlásil v súvislosti s nehodou trojdňový štátny smútok. Guvernér štátu São Paulo Tarcísio de Freitas a guvernér štátu Paraná Ratinho Júnior oznámili, že kvôli havárii sa vrátia z podujatia v Espírito Santo.

 Vyšetrovanie 
Nehodu začalo vyšetrovať brazílske Centrum pre vyšetrovanie a prevenciu leteckých nehôd (Centro de Investigação e Prevenção de Acidentes Aeronáuticos, CENIPA). Do vyšetrovania sa zapojili aj vyšetrovatelia z francúzskeho Úradu pre vyšetrovanie a analýzu bezpečnosti civilného letectva (Bureau d’enquêtes et d’analyses pour la sécurité de l’aviation civile, BEA) a Kanadského úradu pre bezpečnosť dopravy (Transportation Safety Board of Canada, TSB), ktorí zastupujú krajinu, v ktorej bolo lietadlo vyrobené, a krajinu, v ktorej boli vyrobené motory. Šéf CENIPA Marcelo Moreno ešte v deň nehody uviedol, že oba letové záznamníky – zapisovač hlasu v kokpite (CVR) a zapisovač letových údajov (FDR) – sa podarilo nájsť a prevzala ich CENIPA. Telá obetí boli prevezené do Ústredného medicínskeho inštitútu v São Paule. Dňa 11. augusta miestne záchranné služby oznámili, že telá všetkých obetí boli vyzdvihnuté z miesta nehody a trosky boli odovzdané CENIPA na ďalšie vyšetrovanie. V ten istý deň CENIPA oznámila, že údaje z letových záznamníkov boli stiahnuté a analyzujú sa. Nehoda sa prirovnáva k havárii letu American Eagle 4184 v roku 1994, kedy lietadlo ATR 72-212 vletelo do silnej námrazy, vymklo sa kontrole a zrútilo do poľa. Pri náraze vo vysokej rýchlosti vtedy zahynulo všetkých 64 cestujúcich a 4 členovia posádky.

 Referencie 

 Iné projekty 

 Zdroj 

Kategória:Letecké nehody
Kategória:Udalosti v 2024